text: Givskud Zoo vil udvide for 1 mia.
  30 juli 2014 kl. 07.01
  Givskud Zoo skal gøres til en af landets største turistattraktioner. Pris: En milliard kroner.
  Det er planen, at Givskud Zoo frem til 50-års jubilæet i 2019 skal blive til 
  Zootopia.
  Planerne er store: Der skal bygges tre sammenhængende oplevelseslandskaber, som skal repræsentere kontinenterne Asien, Afrika og Amerika.
  Anlæggene indrettes så naturtro og autentiske som muligt.
  Gang- og cykelstier skal føre gæsterne gennem parken, og man kommer helt tæt på dyrene. Cyklerne er således forsynet med en sikkerhedskapsel. Dog vil det stadigt også være muligt at køre rundt i bil.
  Anlæg og stalde skal afspejler de pågældende kontinenter. 
  Elefanthuset skal således efter planen være udformet som en bakke af rismarker med et hus, løvestalden bliver gemt under en græsbakke, og hytter til overnatning bliver bygget ind i skråningen af det nye safari-krater.
  Også vegetationen skal afspejle de tre kontinenter: F.eks. bambus og kirsebærtræer i Asien-området, ørken og savannetræer i Afrika-området og ahorntræer i Nordamerika-området.
  Projektet får økonomisk hjælp fra Ole Kirks Fond.
  